Kinnisvara nõustamiskeskuse telefonilt 6 200 300 küsitakse, mis maksab müüki minev või osta soovitav kinnisvara ning selle hindamine. Vastavad Arco Vara hindamisvaldkonna juht See e-posti aadress on spämmirobotite eest kaitstud. Selle nägemiseks peab su veebilehitsejas olema JavaSkript sisse lülitatud. ja Tartu piirkonna juht See e-posti aadress on spämmirobotite eest kaitstud. Selle nägemiseks peab su veebilehitsejas olema JavaSkript sisse lülitatud..
Kerli Koha, Arco Vara hindamisvaldkonna juht, kutseline hindaja
Kui helistaja plaanib oma kinnisvara müüa ning tahab teada, mis tema vara maksab, selgitame välja kliendi soovid ja ootused. Kui tegemist on inimesega, kes tahab oma vara müüa, suuname ta üldjuhul maakleritele.
Müüjal pole mõtet kallist eksperthinnangut tellida, sest tehingu toimumiseks on oluline mitte see, mis konservatiivses eksperthinnangus kirjas, vaid see, milles müüja ja ostja kokkuleppele jõuavad.
Enamasti on hinnatav turuväärtus konservatiivsem kui hind, millega on võimalik kinnisvara müüa.
Kirjalikku eksperthinnangut on üldjuhul vaja laenu tagamiseks , vara jagamiseks ja kohtuvaidlusteks. Hindamise maksumus sõltub peamiselt kinnisvara liigist ning asukohast. Linnas asuva tüüpkorteri hindamise teenustasu on olenevalt piirkonnast ligikaudu 100-125 eurot.
Kuna ärikinnisvara ja maade hindamine on keerulisem ning aeganõudvam, algavad hinnad sageli mitmesajast eurost ja võivad ulatuda tuhandetesse. Hinna peamisteks paisutajateks on läbi töötamist nõudvate dokumentide ja võrdlustehingute arv.
Piirkondades, kus tehinguid toimub vähe, tuleb hindajal turuväärtuse leidmiseks läbi uurida ja analüüsida kõiki poole aasta kuni aasta jooksul toimunud tehinguid. See on tiheda asustuse ja suure tehinguaktiivsusega maakonnakeskuste kinnisvara hindamisest tunduvalt aeganõudvam.
Kui kinnisvara asub maapiirkonnas, tuleb kliendil kompenseerida ka hindaja sõidukulu. Seejuures tasub silmas pidada, et sõidukulu pole üksnes kulu kütusele, nagu vahel arvatakse, vaid hüvitis objektil käimise aja eest. Sõidukulu lisandub eelneval kokkuleppel põhiteenustasule.
Linna piirist kaugemal kui 5 km asuva kinnisvara hindamistasule sõidukompensatsioonina lisanduvad summad algavad 20 eurost. Kui hindajal kulub kinnisvara üle vaatama ja kontorisse tagasi sõiduks kolm tundi, läheb see kliendile üldjuhul maksma vähemalt 60 eurot.
Samas on võimalikud ka erikokkulepped, kui hindaja saab kaugemas maapiirkonnas ühel ja samal päeval üle vaadata mitu kinnisvaraobjekti ning kulusid jagada.
Tarvo Tamme, Arco Vara Tartu piirkonna juht, elamis- ja äripindade maakler
Maaklerid annavad kinnisvara hinna kohta tõepoolest tasuta nõu, kuid telefoni teel saab väga üldist konsultatsiooni. Kui maakler läheb kohale, vaatab kinnisvara üle ja annab siis hinna suhtes nõu, maksab see kuni pool eksperthinnangule kuluvast summast. Kui omanik usaldab aga kinnisvara müügi maaklerile, saab ta maakleri kohale kutsuda ning temalt nõu küsida tasuta.
Kui tahate kinnisvara ostes enne seda veenduda, kas müüja küsitud hind on õige, võite samuti maakleri poole pöörduda. Ühe-kahe korteri kohta saab telefonitsi või pilte ja müügikuulutusi saates nõu tasuta. Kui soovite, et maakler vaataks üle rohkem müügipakkumisi või saaksite välja valitud kinnisvara koos temaga üle vaatamas käia, vormistatakse see tasulise konsultatsioonina.
Meil oli üks klient, kes soovis investeerida raha Tartu korteritesse, kuid otsis investeerimisobjekte ise, pidas ise hinnaläbirääkimisi ja läks pärast üksi notarisse. Meie maakler käis aga selle kliendiga seitset korterit üle vaatamas ja aitas välja selgitada iga konkreetse objekti plussid ning miinused. Maakleri abi korterite hindamisel läks kliendile maksma 1200 eurot.
Hinnangu andmisel ärikinnisvarale mõõdab maakler oma panust töötundides. Sageli tuleb enne arvamuse väljaütlemist läbi töötada arvukalt üürilepinguid ja selleks võib kuluda päevi. Maakleri tunnihind sõltub tema koormusest ja jääb tavaliselt 60 euro kanti. Kogenud ja klientide silmis erilist väärtust omavate maaklerite tunnitasu võib samas olla oluliselt kõrgem.